CELEX: C2005/057/60
Language: da
Date: 2005-03-05 00:00:00
Title: Sag T-498/04: Sag anlagt den 23. december 2004 af Zhejiang Xinan Chemical Industrial Group Co., Ltd mod Rådet for Den Europæiske Union

5.3.2005   
            
            
               DA
            
            
               Den Europæiske Unions Tidende
            
            
               C 57/35
            
         Sag anlagt den 23. december 2004 af Zhejiang Xinan Chemical Industrial Group Co., Ltd mod Rådet for Den Europæiske Union
   (Sag T-498/04)
   (2005/C 57/60)
   Processprog: engelsk
   Ved De Europæiske Fællesskabers Ret i Første Instans er der den 23. december 2004 anlagt sag mod Rådet for Den Europæiske Union af Zhejiang Xinan Chemical Industrial Group Co., Ltd (Folkerepublikken Kina) ved lawyer D. Horovitz, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Artikel 1 i den anfægtede forordning annulleres, for så vidt som den vedrører sagsøgeren
            
         
               —
            
            
               Rådet tilpligtes at betale sagsøgerens omkostninger i denne sag.
            
         Søgsmålsgrunde og væsentligste argumenter:
   Sagsøgeren har nedlagt påstand om annullation af Rådets forordning (EF) nr. 1683/2004 af 24. september 2004 om indførelse af en endelig antidumpingtold på importen af glyphosat med oprindelse i Folkerepublikken Kina (1), for så vidt som denne forordning vedrører sagsøgeren. Sagsøgeren har anført, at Fællesskabets institutioner ved forordningens vedtagelse ikke har gennemført en tilstrækkelig undersøgelse af, om sagsøgeren skal behandles som en markedsøkonomisk virksomhed.
   Til støtte for sin påstand har sagsøgeren gjort gældende, at der er udøvet et åbenbart urigtigt skøn ved anvendelsen af artikel 2, stk. 7, litra c), i forordning nr. 384/96 (2) med senere ændringer.
   Sagsøgeren har anført, at Rådet i den anfægtede forordning ikke udtalte, at der havde været en omfattende statslig indgriben i sagsøgerens forretningsmæssige beslutninger. Ifølge sagsøgeren anvendte Rådet endvidere ikke den korrekte tærskel ved vurderingen af, om kriteriet i artikel 2, stk. 7, litra c), var opfyldt. Sagsøgeren har bestridt, at det på baggrund af en påstået ret til statslig indgriben i virksomhedens forretningsmæssige beslutninger kunne udledes, at det første kriterium i artikel 2, stk. 7, litra c), ikke var opfyldt, når denne påståede ret hverken havde manifesteret sig eller var blevet udøvet. Sagsøgeren har desuden gjort gældende, at det fremlagte bevismateriale klart godtgjorde, at sagsøgerens beslutninger om priser, omkostninger og inputs blev truffet som reaktion på markedssignaler, der afspejlede udbuds- og efterspørgselsforholdene, og at der ikke var nogen statslig indgriben i så henseende.
   For det andet har sagsøgeren gjort gældende, at Rådet hverken har overholdt afsnit 6 i bilag II til WTO's antidumpingaftale, artikel 18, stk. 4, i forordning nr. 384/96 eller sin forpligtelse til at beskytte sagsøgerens rettigheder. Sagsøgeren har anført, at sagsøgerens processuelle og materielle rettigheder er blevet tilsidesat, idet sagsøgeren ikke blev oplyst om årsagen til, at dens bevismateriale blev afvist, idet sagsøgeren ikke fik mulighed for at fremkomme med yderligere oplysninger, og idet begrundelsen for at afvise sagsøgerens argumenter ikke blev offentliggjort.
   Endelig har sagsøgeren gjort gældende, at sagsøgerens berettigede forventninger er blevet tilsidesat, idet Fællesskabets institutioner ikke tilstrækkeligt hurtigt behandlede sagsøgerens anmodning om status som producent, der driver virksomhed under markedsøkonomiske forhold.
   
      (1)  EUT L 303, s. 1.
   
      (2)  Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT 1996 L 56, s. 1).